衡山
作者：黄庭堅
朝代：宋

paragraphs: 萬丈融峰插紫霄，路當窮處架仙橋。
上觀碧落星辰近，下視紅塵世界遙。
螺簇山低青點點，線拖遠水白迢迢。
當門老檜枝難長，絕頂寒松葉不彫。
纔到秋初霜已降，每逢春盡雪方消。
猥岩老衲針常把，度夏禪僧扇懶摇。
雷向池中興雨澤，鳥於窗外奏簫韶。
游人未必長居此，暫借禪房宿兩宵。